ሚኒስቴሩ ዘመናዊ የከተሞች የአድራሻ ስርዓት ተግባራዊ ሊያደርግ ነው
በሚኒስቴሩ የተቀናጀ የመሬት መረጃ ፕሮጀክት ጽህፈት ቤት የመሬት መረጃ ማሰባሰብ፣ ማደስና ማደራጀት ዳይሬክተር አቶ ያሬድ ተሾመ እንደገለጹት፤ ስርዓቱ አንዳንድ ከተሞች በራሳቸው ተነሳሽነት በተበታተነ መልኩ የተገበሩትን በዘመናዊና ወጥነት ባለው መልኩ ያስኬዳል።ዘመናዊ የአድራሻ ስርዓት በከተሞች የመንገድ መረጃን ተከትሎ ከአንድ ቦታ ወደ ሌላው በመንቀሳቀስ አገልግሎቶችን በቀላሉ በየቤቶቹ ለማድረስ የሚረዳ መሆኑን አስረድተዋል ።ዘመናዊ የአድራሻ ስርዓት አለመኖር ከመሬት ዘርፍ ቁልፍ ችግሮች አንዱ መሆኑን ነው ያመለከቱት ።ችግሩን ለመፍታት በመቀሌ፣ ባህርዳር፣ አዳማ፣ ድሬድዋ፣ ሐረር እና ሃዋሳ ከተሞች በቀጣዩ ዓመት ወጥ የሆነ የአድራሻ ስርዓት የሚጀመር ሲሆን ከከተሞቹ በሚገኘው ልምድ መሰረት ወደ 23 ከተሞች ይስፋፋል ነው ያሉት ።የከተሞችን የመሬትና መሬት ነክ አድራሻ በመለየትና የመንገድ ስርዓቱን በማሻሻል ህብረተሰቡ በከተሞች ሲንቀሳቀስ አንድን ቦታ በቀላሉ ለማግኘት እንደሚረዳም ገልጸዋል ።ክፍለ ከተማ፣ ወረዳ፣ የአደባባይና የመንገድ ኮድ፣ የመንገድ አይነት፣ ጣቢያና የቤት ቁጥር በአድራሻ ምልከታ ላይ የሚቀመጡ መረጃዎች ናቸው ብለዋል ።የአድራሻ ስርዓቱ የሚታወቁ ዋና ዋና አደባባዮችን መነሻ በማድረግ ከተቋማትና ግለሰብ ቤቶች ጋር በቀላሉ እደሚያገናኝም አብራርተዋል ።የአገልግሎት መስጫ ተቋማትን በቀላሉ ለማግኘት፣ የመሰረተ ልማት አውታሮችን ውጤታማ በሆነ መንገድ ለማስተዳደር፣ የፖስታ፣ የእሳት አደጋ፣ የፖሊስና ሌሎች አገልግሎቶችን በተቀላጠፈ መንገድ ለመስጠትም እንደሚያግዝም አስረድተዋል ።የእሳትና ሌሎች ድንገተኛ አደጋዎች በሚከሰቱ ጊዜም መንገዱን፣ ብሎኩንና ጎዳናውን በመናገር በቀላሉ እርዳታ ማግኘት ያስችላል።አንድ ሰው የማያውቀው ከተማ በሚሄድበት ወቅት በተዘረጋው የመረጃ ስርዓት መሰረት ሳይቸገር የሚፈልገውን ቦታ ማግኘት ይችላል ብለዋል ።ከተሞችን በዓለም አቀፍ ደረጃ ተወዳዳሪ ከሚያደርጓቸው ነጥቦች መካከል ዘመናዊ የአድራሻ ስርዓት አንዱ መሆኑን ጠቁመዋል ።የፌዴራል የከተማ መሬትና መሬት ነክ ንብረት ምዝገባ ኤጀንሲ ዋና ዳይሬክተር አቶ ሰለሞን ከበደ ስርዓቱ ከተሞች ከእድገታቸው ጋር የሚመጣጠን ዘመናዊ የመረጃ ስርዓት እንዲኖራቸው ለማድረግ መዘጋጀቱን አስታውቀዋል።ለአድራሻ ስርዓቱ ካርታ ለማምረት ዝግጅት መጠናቀቁን ጠቅሰው ካርታው ሲጠናቀቅ አድራሻውን የመትከልና ህብረተሰቡ እንዲጠቀምበት ግንዛቤ የመፍጠር ስራ ይከናወናል ብለዋል-(ኢዜአ) ።